Béla Bartók in 1927. Béla Bartók (1881 - 1945) was 'n Hongaarse komponis; een van die weinige hedendaagse komponiste oor die onsterflikheid van wie se werke daar min meningsverskil bestaan. Sy publikasies kan in drie groepe onderverdeel word: 1. Sy uitgawes van volksmusiek, onder andere Magyar Népdalok (met die medewerking van sy komponiskollega Kodály). Die skerp moderne tonaliteit en harmonieë waarmee hy dié volksmusiek inklee, kom aanvanklik vreemd voor, maar dit tintel van viriliteit. 2. Sy eie werke, waarin folkloristiese temas ingeweef word, bv. die rondo’s vir klavier. 3. Ander komposisies, die vernaamste waarvan konsert vir orkes, divertimento vir strykorkes, Mikrokosmos (klavier), ses strykkwartette, 1 viool- en 3 klavierkonserte, en ’n danssuite vir orkes blyk te wees. Hierdie werke toon duidelik dat dit baie lank geduur het voordat Bartók ’n eie idioom gevind het. Sy laaste twee kwartette en die vioolkonsert, veral, is egter die sieninge van ’n genie - een wat heeltemal van ander invloede gespeen is en ’n eie taal besig. Bron: Die Afrikaanse Kernensiklopedie, J.P. Scannell (red.), 1965 Laat weet as u oor addisionele inligting beskik wat ons hier kan bywerk.